Det Økonomiske og Sociale Udvalgs udtalelse om »Kommissionens forslag til Rådets forordning (EF) om ændring af Rådets forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet, og Rådets forordning (EØF) nr. 574/72 om regler til gennemførelse af forordning (EØF) nr. 1408/71« () (96/C 295/07)

Rådet for Den Europæiske Union besluttede den 8. februar 1996 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Social-, Familie-, Uddannelses- og Kulturspørgsmål, som udpegede Pierre Chevalier til ordfører. Sektionen vedtog sin udtalelse den 20. juni 1996.

Det Økonomiske og Sociale Udvalg vedtog på sin 337. plenarforsamling af 10. og 11. juli 1996, mødet den 10. juli 1996, med 79 stemmer for, 12 imod og 8 hverken for eller imod, følgende udtalelse.

1. Resumé af Kommissionens forslag

1.1. Den 18. juni 1980 vedtog Kommissionen et forslag om ændring af bestemmelserne om efterløn og arbejdsløshedsydelser i forordning 1408/71 og 574/72 om vandrende arbejdstageres sociale beskyttelse. Dette forslag er på grund af kravet om enstemmighed imidlertid aldrig blevet vedtaget af Rådet, først og fremmest fordi de to emner - arbejdsløshed og efterløn - behandles i ét og samme forslag.

1.2. Kommissionen har nu besluttet at trække forslaget fra 1980 tilbage og erstatte det med to særskilte, opdaterede forslag, som forelægges samtidig for Rådet.

1.3. I forbindelse med efterløn henviser Kommissionen til de begrundelser, der er anført i forslaget om arbejdsløshedsydelser (høj arbejdsløshed, problemer med at komme i arbejde igen, manglende koordinering mellem medlemsstaternes lovgivning). Desuden understreges behovet for foranstaltninger, der kan fremme efterlønsmodtageres frie bevægelighed.

1.4. De nye bestemmelser har til formål at indføje efterløn i forordning (EØF) nr. 1408/71 og nr. 574/72. Begrebet efterløn defineres og reglerne for koordinering og eksport af efterlønnen fastlægges. Endvidere præciseres de administrative bestemmelser (specielt kontrollen), der skal gælde i forbindelse med den nye foranstaltning.

2. Generelle bemærkninger

2.1. Hvad angår begrundelserne for forslaget kan ØSU tilslutte sig Kommissionens ønske om at lette situationen på arbejdsmarkedet og fremme den frie bevægelighed inden for EU.

2.2. Men ØSU beklager, at forslaget, som det foreligger, indebærer komplicerede og bekostelige procedurer uden alligevel at garantere effektiv kontrol, specielt i forbindelse med udøvelse af lønnede aktiviteter, samtidig med at der oppebæres efterløn.

3. Særlige bemærkninger

3.1. ØSU har ingen indvendinger mod den definition på »efterløn«, der foreslås indføjet i forordning (EØF) nr. 1408/71, artikel 1, som litra w). ØSU tager til efterretning, at definitionen dækker enhver form for godtgørelse, der ydes til ældre arbejdsløse, som er fritaget for at stå til rådighed for arbejdsmarkedet. Derimod er der ikke tale om førtidig alderspension.

ØSU konstaterer, at anerkendelse af retten til at eksportere ydelserne implicerer, at forordningen udvides til at omfatte overenskomstmæssige ordninger. Men ØSU anmoder Kommissionen om at sørge for, at ordningens gennemførelse ikke anfægter overenskomstparternes autonomi.

3.2. Selv om ØSU er klar over, at kontrollen er forbundet med problemer, opfordrer det Kommissionen til at arbejde for bedre garantier.

3.3. Teknisk set berører de påtænkte foranstaltninger følgende artikler i forordning (EØF) nr. 1408/71:

Artikel 1

I litra j), tredje afsnit, tilføjes: »overenskomstbestemmelser om efterlønsordninger«. Efter litra v) indføjes litra w): definition af »efterløn«.

Artikel 4.1-4.4

Indføjelse af ordet »efterløn«.

Artikel 25 a

Familiemedlemmer (artikel 19) og grænsearbejdere (artikel 20) omfattes af bestemmelserne om såvel natural- som kontantydelser.

Kapitel 6 a

Under afsnit III indsættes et kapitel 6 a, som indfører begrebet »efterløn« til forskel fra arbejdsløshedsydelser.

Artikel 71 a

Tilføjelse vedrørende sammenlægning af forsikrings- eller beskæftigelsesperioder og beregning af ydelserne.

Artikel 71 b

Administration og kontrol.

Artikel 74 a

Familieydelser.

3.4. Forordning (EØF) nr. 574/72 ændres således:

Artikel 26 a

Tilføjelse af efterlønsmodtagere.

Artikel 84 a

Gennemførelse af artikel 71 b, kontrolbestemmelser.

4. Konklusion

ØSU støtter de ændringer af forordning nr. 1408/71 og 574/72, som Kommissionen stiller forslag om, men kræver, at der tages hensyn til de bemærkninger og forbehold, der er indeholdt i nærværende udtalelse. Navnlig ønsker ØSU at analysere Kommissionens forslag vedrørende anmodningen i punkt 3.1., andet afsnit, om overholdelse af overenskomstparternes autonomi og håndhævelse af princippet om fri bevægelighed.

Bruxelles, den 10. juli 1996.

Carlos FERRER

Formand for Det Økonomiske og Sociale Udvalg

() EFT nr. C 62 af 1. 3. 1996, s. 14.